CELEX: C2005/257/12
Language: hu
Date: 2005-10-15 00:00:00
Title: C-327/05. sz. ügy: Az Európai Közösségek Bizottsága által a Dán Királyság ellen 2005. augusztus 30-án benyújtott kereset

15.10.2005   
            
            
               HU
            
            
               Az Európai Unió Hivatalos Lapja
            
            
               C 257/7
            
         Az Európai Közösségek Bizottsága által a Dán Királyság ellen 2005. augusztus 30-án benyújtott kereset
   (C-327/05. sz. ügy)
   (2005/C 257/12)
   Az eljárás nyelve: dán
   Az Európai Közösségek Bizottsága (képviseli: N. B. Rassmussen és A. Caeiros, meghatalmazotti minőségben, kézbesítési cím: Luxembourg) 2005. augusztus 30-án keresetet nyújtott be az Európai Közösségek Bíróságához a Dán Királyság ellen.
   Az Európai Közösségek Bizottsága keresetében azt kéri, hogy a Bíróság:
   
               1)
            
            
               állapítsa meg, hogy mivel a hibás termékekért való felelősségre vonatkozó tagállami törvényi, rendeleti és közigazgatási rendelkezések közelítéséről szóló 85/374/EGK irányelv 3. cikkének (3) bekezdésével ellentétesen olyan rendelkezéseket fogadott el és tartott hatályban, amelyek alapján az elosztási láncban résztvevő forgalmazók ugyanolyan feltételek mellett felelősek, mint a gyártó, a Dán Királyság nem teljesítette az irányelv teljes hatékony érvényesülésének biztosítására vonatkozó kötelezettségét.
            
         
               2)
            
            
               kötelezze a Dán Királyságot a költségek viselésére.
            
         Jogalapok és fontosabb érvek:
   A dán Produktansvarslov (termékfelelősségről szóló törvény) 10. cikke előírja, hogy a forgalmazó „a hibás termék által okozott kárért közvetlen felelősséggel tartozik a károsultak és az elosztási láncban őt követő forgalmazók felé”.
   A forgalmazók más által okozott kárért való felelősségére vonatkozó dán szabályozás eredményeként a károsult közvetlenül az irányelv 3. cikkének (3) bekezdésében meghatározott „szállító” fogalmának megfelelő forgalmazó ellen fordulhat, feltéve, hogy a hibás termékért való felelősség alapján a gyártó ellen való keresetindítás feltételei teljesülnek, vagyis, amennyiben a károsult bizonyítani tudja, hogy a kárt a hibás termék okozta. Így a más által okozott kárért való felelősség megállapítása vonatkozásában irreleváns az a kérdés, hogy a forgalmazó gondatlanul járt-e el vagy sem. A döntő tényező az, hogy a gyártó hibás termékért való felelőssége fennáll-e.
   A forgalmazó, akinek a fentiek szerinti felelősségét megállapították, a Produktansvarslov 11. cikkének (3) bekezdése alapján kártérítési keresetet indíthat mind az elosztási láncban őt megelőző forgalmazó, mind a gyártó ellen.
   A forgalmazó más által okozott kárért való felelőssége ellentétes az irányelvvel. Ennek az oka az, hogy az irányelv alapján a hibás termékért való objektív felelősség a gyártót – és kizárólag a gyártót – terheli. Csak az irányelv 3. cikkének (3) bekezdésében meghatározott esetekben terheli a forgalmazót a hibás termékért való objektív alapú felelősség.
   A dán szabályok eltérnek ettől a rendszertől azzal, hogy bevezetik a forgalmazók objektív alapú felelősségét a más által okozott kár megtérítése formájában minden olyan esetben, amikor fennállnak a gyártó hibás termékért való objektív felelősségének feltételei.